Minder toeriste besoek Suid-Afrika | Maroela Media
Tien oorsese lande van waar toeriste gewoonlik Suid-Afrika besoek (Foto: Stastieke Suid-Afrika)
Statistieke Suid-Afrika (SSA) het Woensdag in sy verslag oor toeriste en migrasie bevestig dat minder toeriste Suid-Afrika in Augustus vanjaar besoek het, as dieselfde tyd verlede jaar.
Volgens die verslag het die getal toeriste vanaf Augustus 2018 tot Augustus 2019 drasties afgeneem. Ses van die tien oorsese lande van waar toeriste gewoonlik Suid-Afrika besoek, het ’n afname in die getal toeriste na Suid-Afrika getoon. Australië toon die grootste afname (11%) van 11 000 in 2018 na net minder as 10 000 in 2019. Die getal Chinese toeriste het ook met 10% afgeneem, van 8 000 in 2018 na net meer as 7 000 in 2019. Toeriste uit Brittanje, Frankryk, Duitsland en Nederland het ook afgeneem. Dieselfde getal Spaanse toeriste het Suid-Afrika vanjaar besoek as verlede jaar. Die meeste toeriste het egter steeds uit Amerika, Brittanje en Duitsland gekom.
Luidens ’n verklaring deur die DA het die departement van toerisme erken misdaad is die grootste rede vir die daling in buitelandse toeriste wat Suid-Afrika besoek. ’n Ander groot struikelblok is die beswarende visumvereistes wat toeriste twee keer laat dink voordat hulle besoek in Suid-Afrika aflê, luidens die DA.
Die tien toonaangewende Afrikalande (Foto: Statistieke Suid-Afrika)
“Die regering doen nie veel om die beeld van Suid-Afrika as ‘xenofobies’ en ‘onveilig’ in die buiteland te verander nie,” meen die DA.
Toeriste van die tien toonaangewende Afrikalande het ook kumulatief met 1,4% afgeneem. Lesotho het die grootste afname van 5,4% (van 127 398 toeriste in Augustus 2018 tot 120 510 in Augustus 2019) getoon. Swaziland, Malawi, Zimbabwe en Botswana het ’n toename in die getal toeriste getoon met Swaziland wat met 16,5% (van 76 911 toeriste in Augustus 2018 tot 89 605 in Augustus 2019) gegroei het.
Volgens Manny de Freitas, DA-skaduminister vir toerisme, is die toerismebedryf verantwoordelik vir 9,2% van alle werkgeleenthede. ’n Afname in die aantal toeriste kan gevolglik ’n negatiewe uitwerking op die ekonomie hê. Die nasionale regering moet dringend aandag gee aan hierdie saak,” sê De Freitas.
Die DA gaan die voorsitter van die portefeuljekomitee vir toerisme in die parlement versoek om die minister van toerisme, Mmamoloko Kubayi-Nhubane, in te roep om te verduidelik wat die departement gaan doen om dié statistieke te verbeter. Die DA gaan die saak ook in die nasionale vergadering aanraak.
En as dit so aangaan in ons land gaan dit nog verminder
Mens is baie dom om sa te besoek. Die misdaad hoofland in die werêld geskep deur die comrades en kaders.
My buur vrou is n toer gids vir duitse toeriste sy doen gemiddeld 10 tot 15 toere n jaar sy is nou op haar eerste toer vir 2019 dit is hoe erg dit is
Ek sou hier kom vakansie hou het. Baie mooi strande, heerlike weer, gunstig agv swak rand teenoor sterker eenhede en meestal veilig in die toeriste gebiede. Suid-Afrika is ‘n fantastiese land en ek het al oorsee getoer.
Issit. Ek sal nou my SA status opgee vir n canadian visum. Kom malema laat dit gebeur. Dan het jy ontslae geraak van n hele wit familie… Komkom..